Diari Oficial de la Generalitat Valenciana


Sumari del DOGV 5697, del 06-02-2008 (2008/1349)

RESOLUCIÓ de 16 de gener de 2008, de la consellera d'Agricultura, Pesca i Alimentació, per la qual es deleguen determinades atribucions en els diferents òrgans de la Conselleria d'Agricultura, Pesca i Alimentació.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5697

Data del DOGV
:   06-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1349


Data del document
:   16-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria Agricultura, Pesca i Alimentació
    * delegació de poders
    * administració regional
    * competència administrativa

RESOLUCIÓ de 16 de gener de 2008, de la consellera d'Agricultura, Pesca i Alimentació, per la qual es deleguen determinades atribucions en els diferents òrgans de la Conselleria d'Agricultura, Pesca i Alimentació. [2008/1349]  
Per Decret 7/2007, de 28 de juny, del president de la Generalitat, es determinen les conselleries en què s'organitza l'administració de la Generalitat, i és la d'Agricultura, Pesca i Alimentació una d'aquelles que formen part de l'estructura de la nostra Administració autonòmica. El Decret 121/2007, de 27 de juliol, del Consell, va establir l'estructura orgànica i funcional de la conselleria d'Agricultura, Pesca i Alimentació i va determinar les funcions dels òrgans que la integren.  
Amb la finalitat de dotar de major agilitat la gestió dels assumptes la competència dels quals té assignada la conselleria d'Agricultura, Pesca i Alimentació i, d'acord amb el principi d'eficàcia que regix l'actuació de les administracions públiques, es considera oportú delegar determinades atribucions en els diferents òrgans de la conselleria.   
En virtut d'això, i de conformitat amb allò que es disposa en els articles 28 i 63 de la Llei del Consell, i en els articles 13 i 14 de la Llei de Règim Jurídic de les Administracions Públiques i del Procediment Administratiu Comú, resolc:  
Primer  
Delegar en el secretari autonòmic d'Agricultura, Pesca i Alimentació l'exercici de les competències següents:  
1. Resoldre els recursos administratius i la suspensió de l'execució dels actes impugnats, en les matèries pròpies de les direccions generals.  
2. Resoldre els expedients sancionadors en les matèries pròpies de les direccions generals.  
3. La revisió d'ofici dels actes administratius nuls de ple dret i la declaració de lesivitat dels actes administratius anul·lables dictats pels òrgans de la conselleria.  
4. La resolució dels procediments instats per a delimitar la responsabilitat patrimonial de l'administració, als quals es referixen els articles 139 i següents de la Llei de Règim Jurídic de les Administracions Públiques i del Procediment Administratiu Comú.   
5. La tramitació i la resolució de tots els documents administratius i comptables que siguen necessaris per a la gestió de les transferències que, amb caràcter nominatiu, figuren en la Llei de Pressupostos de la Generalitat o siguen aprovades pel Consell.   
Segon  
Delegar en la subsecretària de la conselleria d'Agricultura, Pesca i Alimentació l'exercici de les atribucions següents:  
1. Resoldre els recursos administratius i la suspensió de l'execució dels actes impugnats, en les matèries pròpies de la Subsecretaria.  
2. Resoldre els expedients sancionadors en les matèries pròpies de la Subsecretaria.  
3. Les facultats ordinàries en matèria de contractació administrativa i de dret privat, incloses les diferents fases d'ordenació del gasto i l'aprovació de reajustament d'anualitats. Queden exceptuades les facultats de contractació que deleguen en altres òrgans i l'adjudicació, la modificació o la resolució dels contractes d'import superior a 150.000 euros.  
4. Les facultats ordinàries en matèria de contractació per a l'adquisició de qualsevol tipus de béns d'inversió informàtica o d'aplicacions informàtiques, siga quina siga la seua quantia.  
5. La facultat per a resoldre les reclamacions prèvies a la via judicial civil i laboral.   
6. L'aprovació dels expedients de modificació de crèdits que siguen competència de la conselleria, dins dels límits legals i pressupostaris vigents, a proposta del departament corresponent, així com la proposta d'aprovació d'aquells expedients de modificació de crèdits l'aprovació dels quals correspon a altres òrgans de la Generalitat.  
7. La retenció dels crèdits de les caixes pagadores, així com l'aprovació dels comptes justificatius per a la imputació pressupostària dels pagaments realitzats a través del sistema de bestretes de caixa fixa per part de les diferents habilitacions de pagaments.  
8. L'exercici de la potestat disciplinària en els termes establits en la normativa en matèria de funció pública.  
9. L'autorització al personal al servici de la conselleria per a efectuar viatges a l'estranger.  
10. L'autorització del gasto per la inscripció i l'assistència als cursos, les jornades, les conferències i altres activitats formatives del personal que depén de la Subsecretaria, així com la firma de tots els documents de gestió comptable que requerisca l'execució dels gastos corresponents a les inscripcions del personal.  
11. El nomenament de director facultatiu de l'obra o treball, de coordinador en matèria de seguretat i salut durant l'elaboració dels projectes d'obres o la seua execució i de representant de l'administració en la seua recepció, amb relació a aquelles obres o treballs que es realitzen a càrrec del seu respectiu programa pressupostari.  
12. Aprovar els programes de treball i els plans de seguretat i salut en el treball establits en l'article 7 del Reial Decret 1627/1997, de 24 d'octubre, amb relació a aquelles obres o treballs que es realitzen a càrrec del seu respectiu programa pressupostari.  
13. La concessió, l'autorització i la disposició de gastos de les transferències corrents i de capital que no excedisquen de 12.000 euros per beneficiari i any que corresponen al seu programa pressupostari.  
14. La formalització dels documents relatius a ingressos pressupostaris i fons extrapressupostaris.   
15. Les actuacions necessàries per a la gestió del patrimoni de la Generalitat adscrit a la conselleria.  
Tercer  
Delegar en els directors generals de la conselleria d'Agricultura, Pesca i Alimentació l'exercici de les competències següents:  
1. La retenció de crèdits, l'autorització i la disposició de gastos que corresponen als contractes menors dels capítols II i VI dels seus corresponents programes pressupostaris. Queden exceptuats d'esta delegació els contractes d'adquisició de béns d'inversió informàtica, els d'aplicacions informàtiques i els d'adquisició centralitzada.  
2. La concessió, l'autorització i la disposició de gastos de les transferències corrents i de capital que no excedisquen de 12.000 euros per beneficiari i any, dels seus corresponents programes pressupostaris.  
3. La resolució de les incidències que es produïsquen després de la concessió de les transferències corrents i de capital, inclosa la minoració, la revocació o la resolució de la subvenció concedida per algun dels supòsits previstos en la normativa vigent, així com la devolució d'avals i garanties prestats pels beneficiaris.  
4. La liquidació de crèdits exigibles, l'aprovació dels justificants, el reconeixement d'obligacions i les propostes de pagament dels capítols II, IV, VI, VII dels seus corresponents programes pressupostaris.   
5. La facultat d'autoritzar el gasto per la inscripció i l'assistència als cursos, les jornades, les conferències i altres activitats formatives del personal que depén de la respectiva direcció general, així com la firma de tots els documents de gestió comptable que requerisca l'execució dels gastos corresponents a les esmentades inscripcions.  
6. El nomenament de director facultatiu de l'obra o treball, de coordinador en matèria de seguretat i salut durant l'elaboració dels projectes d'obres o la seua execució i de representant de l'administració en la seua recepció, amb relació a aquelles obres o treballs que es realitzen a càrrec dels seus respectius programes pressupostaris.  
7. Aprovar els programes de treball i els plans de seguretat i salut en el treball establits en l'article 7 del Reial Decret 1627/1997, de 24 d'octubre, amb relació a aquelles obres o treballs que es realitzen a càrrec dels seus respectius programes pressupostaris.  
Quart  
Delegar en la secretaria general administrativa l'exercici de les competències següents:  
1. La tramitació i la resolució dels expedients d'interessos de demora, inclosa la retenció del crèdit, l'autorització de gastos, la disposició i la liquidació del crèdit exigible i la sol·licitud d'ordenació de pagaments del capítol III.  
2. La resolució de la devolució de les fiances i avals constituïts a favor de la conselleria en tots els expedients de contractació i en els de subvencions del programa corresponent a la Subsecretaria.  
3. Les facultats ordinàries de contractació en els contractes d'adquisició centralitzada, així com en els contractes menors dels capítols II i VI imputables a la Subsecretaria, inclosa l'aprovació de justificants, el reconeixement d'obligacions i les propostes de pagaments.  
4. L'exercici de les competències relatives a la gestió dels gastos de personal, així com la firma de tots els documents administratius i de gestió comptable que siguen necessaris per a la preparació i l'execució dels esmentats gastos, així com dels interessos de demora que es pogueren produir.  
5. La firma dels documents comptables derivats de la gestió del pressupost i aquells que siguen necessaris per a la imputació pressupostària dels pagaments realitzats a través del sistema de bestretes de caixa fixa per part de les diferents habilitacions de pagaments.   
6. La firma dels documents necessaris per a altes, baixes o modificacions de l'inventari de béns moble de la conselleria.  
Quint  
Delegar en els directors territorials de la conselleria l'exercici de les competències relatives a l'execució, inclòs el reconeixement de l'obligació i la proposta de pagament, que corresponen a les diferents fases del gasto dels contractes destinats a satisfer directament necessitats de les direccions territorials o dels seus centres dependents.  
Sext   
La present delegació d'atribucions podrà ser revocada en qualsevol moment per l'òrgan delegatori, de conformitat amb allò que s'establix en l'article 63.5 de la Llei del Consell, i en l'article 13.6 de la Llei de Règim Jurídic de les Administracions Públiques i del Procediment Administratiu Comú. Les atribucions delegades en la present resolució podran ser avocades, en els termes i amb els requisits que s'establixen en l'article 14 d'esta última norma.  
Sèptim   
En tots aquells supòsits en què es faça ús de la present delegació, s'haurà de fer constar expressament en la resolució o en l'acte que s'adopte, i es consideraran dictades per l'òrgan delegatori.  
Les atribucions exercides per delegació no podran ser objecte de delegació en un altre òrgan.   
Octau  
La present resolució produirà efectes des de l'endemà de la publicació en el Diari Oficial de la Comunitat Valenciana.  
València, 16 de gener de 2008.- La consellera d'Agricultura, Pesca i Alimentació: Maritina Hernández Miñana.